钦定古今图书集成/历象汇编/庶征典/第167卷 > 《中书门下贺兴庆池白鸬鹚表》前人
## 钦定古今图书集成/历象汇编/庶征典/第167卷 > 《中书门下贺兴庆池白鸬鹚表》前人

臣某言：“伏承陛下以去月九日幸兴庆池龙堂，为人
祈雨。忽有一白鸬鹚见于池上，众鸬鹚罗列前后，如
引御舟，明日之夕，甘雨遂降者。伏惟陛下子惠元元，
躬勤庶政，念切时泽，虔于祈祷。以陛下如伤之诚，上
感元贶，在烈祖发祥之地；下降灵禽，洁白异姿，翻飞
成列，若应天意，以承宸衷。簇阴云于一夕，洒霈泽于”
千里。疾均影响，庆浃公私。昔周致《白翟》，徒称遐迩；汉
歌《赤雁》，亦荐郊庙。岂比今日，感于至诚。瑞牒所无，蒸
人何幸？伏望宣付史册，昭示将来。臣等备位鼎司，倍
百懽贺。无任欣庆忭跃之至。谨奉表陈贺以闻。